C 349/164
LT
Europos Sąjungos oficialusis leidinys
2023 9 29
3.5.
EESRK mano, kad neseniai įgyta patirtis taip pat rodo, kaip svarbu per labai trumpą laiką tinkamai tvarkyti sunkumų patiriančio banko perdavimą kitam bankui.
Todėl svarbu užtikrinti, kad reguliavimo sistema sudarytų tinkamas sąlygas tokiems perdavimams, nes jie turi vykti neatliekant įprastų deramo patikrinimo procedūrų, o sandorio padariniai yra didžiuliai ir neaiškūs.
Be to, iki šiol įgyta patirtis parodė, kad įsigyjant pertvarkomą banką reikia taikyti bendrą specialią tvarką, kuri padėtų kuo veiksmingiau integruoti tokį banką į naująją grupę.
3.6.
Pertvarkomo banko integracija ir valdymas yra sudėtingas procesas, todėl reikia supaprastinti reguliavimo etapus ir reikalavimus.
Įvairios susijusios institucijos turėtų gebėti deramai koordinuoti savo atitinkamą vaidmenį reguliavimo procesuose arba vykdant krizių valdymo priemonių paspartinto tvirtinimo procedūras.
Be to, labai svarbu užtikrinti, kad prireikus tokie perdavimai ES galėtų būti vykdomi ir tarpvalstybiniu lygmeniu.
3.7.
EESRK palankiai vertina tai, kad Komisijos pasiūlymu IGS apsauga išplėsta taip, kad ji būtų taikoma ir valdžios institucijų indėliams, taip pat tai, kad Komisija siekia geriau suderinti indėlių apsaugos priemones visoje ES.
Indėlių draudimu apsaugant privačius ir viešojo sektoriaus taupytojus bei mažmeninius indėlininkus bankui žlungant, kuo labiau sumažinama vengimo išmokėti indėlius rizika, taip pat sumažinama plitimo rizika.
EESRK mano, kad šį indėlių draudimą tam tikrais atvejais reikėtų pakoreguoti, kad būtų atsižvelgta į indėlininkus, kurių ekonominė padėtis yra sunki, pavyzdžiui, neįgaliuosius ar ilgai sergančius asmenis.
Kadangi labai svarbu tinkamai finansuoti ir tvarkyti IDF, Komisijos siūlomas geresnis suderinimas neabejotinai bus naudingas.
3.8.
EESRK pažymi, kad vienas iš pagrindinių Komisijos pasiūlymo tikslų – išplėsti pertvarkymo taikymo sritį tais atvejais, jeigu manoma, kad toks sprendimas atitiktų „viešąjį interesą“.
Likvidavimas gali būti vykdomas tik tuo atveju, jei: i) juo galima veiksmingiau nei pertvarkymu pasiekti pačiam pertvarkymui keliamus tikslus, kurie nustatyti Bankų gaivinimo ir pertvarkymo direktyvoje; ir ii) nereikia naudoti viešųjų lėšų.
3.9.
EESRK visiškai suvokia Komisijos požiūrį, jos reguliavimo loginį pagrindą ir ilgalaikius tikslus.
EESRK kartu atkreipia dėmesį į tai, kad (kaip paaiškėjo įvykus pastarojo meto JAV bankų krizėms) būtina laikytis pragmatiško požiūrio į reguliavimo metodą, veiksmingiausių turimų priemonių naudojimą, praktines veiksmų pasekmes, būtiną suinteresuotųjų subjektų bendradarbiavimą, vykdymo greitį ir galiausiai – į finansinius išteklius, kurie bus naudojami pasirinktoms krizių valdymo priemonėms įgyvendinti.
3.10.
EESRK mano, kad pertvarkymas ne visada gali būti pats patogiausias sprendimas ekonomikos ekosistemų, kuriose veikia sunkumų patiriantis bankas, ypač – mažasis ar vidutinis bankas, visapusiškai apsaugai užtikrinti.
Verta pažymėti, kad mažųjų ir vidutinių bankų atveju pertvarkymas iš tikrųjų gali būti brangesnis nei kitos intervencijos formos, ypač dažnai ribotu vietos lygmeniu, kuriame veikia bankas.
Šiuo atžvilgiu EESRK siūlo, kad vidutinių, mažųjų ir vietos bankų, kurie nevykdo tarpvalstybinės veiklos, užimama rinkos dalis galėtų būti vertinama atsižvelgiant į bendrą nacionalinės rinkos dalį, o ne į regioninį lygmenį valstybėje narėje.
3.11.
EESRK mano, kad visas KVID dokumentų rinkinys turėtų būti tinkamai suderintas su numatoma 2013 m. komunikato dėl valstybės pagalbos (6) bankų sektoriuje, kuri turėjo įtakos dabartiniam nenuspėjamumui dėl to, ar reikėtų aktyvuoti pertvarkymą, peržiūra.
Jei bus priimami pasiūlymai dėl KVID reguliavimo nežinant valstybės pagalbos taisyklių, įmanoma, kad būtų įgyvendinti pasiūlymai, kurie nebūtinai derėtų su valstybės pagalbą reglamentuojančiais teisės aktais.
3.12.
Apibendrindamas EESRK pakartoja, kaip svarbu laikytis proporcingumo principo, kad būtų priimtas reglamentas, tinkamas jo tikslams įgyvendinti ir nedarantis pernelyg didelės žalos mažųjų, vidutinio dydžio ir vietos bankų interesams.
Į proporcingumo principą taip pat reikėtų atsižvelgti atliekant viešojo intereso vertinimą, visų pirma kai kalbama apie vietos bankus, nekeliančius pavojaus finansiniam stabilumui.
(6)
Komisijos komunikatas dėl valstybės pagalbos taisyklių taikymo nuo 2013 m. rugpjūčio 1 d. bankams skirtoms priemonėms finansų krizės sąlygomis paremti (Bankų komunikatas) (OL C 216, 2013 7 30, p. 1).